Talle begrafnisgangers beseer in busongelukDie bus wat omgeslaan het. Foto: ER24 Altesaam 18 mense in ŉ bus onderweg na ŉ begrafnis is beseer toe die voertuig in Mpumalanga omgeslaan het. Werner Vermaak, woordvoerder van ER24, het gesê die ongeluk het op ŉ grondpad op die Emjindini-pas buite Barberton plaasgevind. “Die bestuurder van die bus het beheer oor die voertuig verloor, waarna dit omgeslaan en op die kant in ŉ sloot langs die pad tot stilstand gekom het,” het Vermaak gesê. Al die insittendes kon uit die bus kom en is buite die voertuig aangetref toe paramedici by die toneel opgedaag het. “Die mense het geringe en matige beserings opgedoen. Hulle is op die toneel behandel en na die Barberton-hospitaal geneem vir verdere behandeling en waarneming.” Die oorsaak van die ongeluk word ondersoek.